SCBเผยกำไรไตรมาสแรกโต 104%
ธนาคารไทยพาณิชย์เผยผลประกอบการไตรมาสแรก 1.3 หมื่นล้านบาท เติบโต 104.7% หลังธุรกิจสินเชื่อขยายตัวมาก
19 เม.ย. 2554

ธนาคารไทยพาณิชย์เผยผลประกอบการไตรมาสแรก 1.3 หมื่นล้านบาท เติบโต 104.7% หลังธุรกิจสินเชื่อขยายตัวมาก
นายวิชิต สุรพงษ์ชัย ประธานกรรมการบริหาร ธนาคารไทยพาณิชย์(SCB) เปิดเผยถึงผลประกอบการของธนาคารในไตรมาส 1 ของปีนี้ มีจำนวน 1.3 หมื่นล้านบาท เพิ่มขึ้น 104.7% เมื่อเทียบกับงวดเดียวกันของปีก่อน จากการขยายตัวอย่างมากด้านสินเชื่อถึง 20.1%หรือ 6.6% นับจากต้นปี 2554 โดยในไตรมาส 1/2554 สินเชื่อ เพิ่มขึ้น 6.9 หมื่นล้านบาท มาอยู่ที่ 1.13 ล้านล้านบาท
ทั้งนี้ สินเชื่อเติบโตแข็งแกร่งและกระจายทั่วทุกกลุ่มธุรกิจ ได้แก่ ธุรกิจขนาดใหญ่ เพิ่มขึ้น 22.4% ธุรกิจ SME เพิ่มขึ้น 28.4% และธุรกิจลูกค้าบุคคลเพิ่มขึ้น 17.5% การขยายตัวอย่างมากของสินเชื่อ ส่งผลให้รายได้ดอกเบี้ยเพิ่มขึ้น 14.4% เมื่อเทียบกับช่วงเวลาเดียวกันของปีที่แล้ว ส่งผลให้กำไรสุทธิของธนาคารขึ้นมาอยู่ในระดับสูง
นอกจากนี้ การเพิ่มขึ้นที่เด่นชัดของรายได้ที่ไม่ใช่ดอกเบี้ย 31.2%  ในส่วนของคุณภาพสินเชื่อได้มีการปรับตัวดีขึ้นอย่างต่อเนื่อง โดยสินเชื่อด้อยคุณภาพ (NPL)  ลดลงมาอยู่ที่ 3.05% อันเป็นระดับต่ำสุดหลังวิกฤตเศรษฐกิจปี 2540   
“ผลประกอบการที่เกิดขึ้นแสดงให้เห็นถึงความสามารถในการแข่งขันทางธุรกิจที่แข็งแกร่งของธนาคารในสภาวะที่เศรษฐกิจของประเทศปรับตัวดีขึ้น ทั้งนี้ ในช่วงหลายปีที่ผ่านมา ธนาคารได้มีการปรับยุทธศาสตร์และรูปแบบการดำเนินงานในทุกกลุ่มธุรกิจ  ผลประกอบการที่ดีมากแสดงให้เห็นถึงความสำเร็จของการดำเนินตามยุทธศาสตร์ที่วางไว้” ประธานกรรมการบริหารกล่าวเสริมว่า 
นอกจากนี้ในไตรมาส 1/2554 ธนาคารยังมีกำไรที่ไม่ได้เป็นตัวเงินจากการเข้าซื้อหุ้นของบริษัทไทยพาณิชย์นิวยอร์คไลฟ์ จำกัด (มหาชน) หรือ SCNYL เป็นจำนวนเงิน 8.4 พันล้านบาท ทำให้ธนาคารถือหุ้นเพิ่มขึ้นจาก 47.33% เป็น 94.66%  ซึ่งผลจากการเข้าซื้อหุ้นเพิ่มนี้ และตามมาตรฐานทางบัญชีใหม่ทำให้ธนาคารต้องมีการประเมินมูลค่าของหุ้น SCNYL ที่ธนาคารถือครองอยู่เดิมจำนวน 47.33% ด้วยราคาหุ้นเดียวกับราคาที่ซื้อหุ้นเพิ่ม ส่งผลให้เกิดกำไรครั้งเดียวที่ไม่เป็นตัวเงินจากการลงทุนเป็นจำนวน 5.1 พันล้านบาท